携子孫到四明洞節敘有感
作者：李石
朝代：宋

paragraphs: 四明本山名，與洞屹相向。
取山以名洞，足以迎景貺。
我非濟時才，香火三遣放。
再爲玉局吏，聖恩覃曠蕩。
有如鑑湖乞，均逸江海上。
圓也如乃翁，歷歷耗心匠。
三徑同蔣詡，五柳比元亮。
一日培壅力，百年基址壯。
桃李遵舊蹊，松竹緣疊嶂。
林花拂朝晴，山鳥激清響。
園人收果實，夏秋各有餉。
誰云橐駝種，已有猢孫藏。
翁前携客來，未免策拄杖。
崎嶇到洞門，衰病筋力彊。
洞中亦虛白，喜氣含萬象。
俎豆具倉猝，一杯復一唱。
山果與山花，足以備清賞。
杯盤旨味薄，筆墨醉語妄。
醉中忽擡眼，雲巢仍在望。
投杯攬衣起，涕淚立惆悵。
雲巢我師友，白玉已黄壤。
相距洞與山，風雨燈燭晃。
有如對牀夜，了不隔尋丈。
他日吾子孫，丹青二老像。
草堂洞山間，二老忽來往。